Zuma: ‘Ons kan nie vir al die studente betaal nie’Zuma in Nairobi, Kenia. Foto: Elmond Jiyane Zuma het tydens die mediakonferensie beklemtoon dat die regering nie vir alle Suid-Afrikaners kan betaal om hoër onderrig te ontvang nie. Hy het gesê die regerende ANC-party se beleid is baie duidelik dat gratis onderrig net vir die armes en dié wat kwesbaar is, en nie vir die werkersklas wat dit kan bekostig nie. “Dit sal as ŉ regering baie moeilik wees om te betaal vir ŉ kind wie se ouers die middele het om te betaal. Dit sal nie sin maak nie. Ek dink nie daar is enige regering in die wêreld wat dit sal doen nie,” het Zuma gesê. “Ons wat kan moet die stelsel ondersteun tot voordeel van die land. Dit is wat ons sê. Dit is ons posisie en dit is waaroor ons met die jeug praat.” Zuma het betogende studente gewaarsku en versoek om verantwoordelik te wees en nie eiendom te beskadig nie. Hy het gesê die regering maak reeds voorsiening vir kwesbare studente en dat die regering sal voortgaan met vergaderings met belanghebbendes om seker te maak die kwessie word opgelos. Universiteite regoor Suid-Afrika word sedert 19 September lamgelê nadat dr. Blade Nzimande, minister van hoër onderwys, aangekondig het dat universiteite self hul verhoging in klasgeld vir 2017 kan bepaal, maar dat dit nie meer as 8% moet wees nie.